次秦夷行觀老杜畫像韻
作者：王安中
朝代：宋

paragraphs: 寒拆天吳圖，饑糴太官粟。
拾遺官在朝，何異老林麓。
英風想廉藺，妙手傳顧陸。
蒙茸頭傾冠，駊騀鐙脱足。
熊兒與阿叚，左右相扶逐。
生平經綸具，悵望青蒲伏。
窮塗付麴蘖，放意謝羈束。
草堂幸無事，尹騎時見辱。
清吟動霄堮，逸艶驚魚目。
顧兹神明意，豈易丹青卜。
當時腰長鑱，憔悴十指秃。
聲名乾坤破，生事歲月促。
但聞列仙癯，豈見肉食墨。
企予攀逸駕，短步羞匍匐。
不能師廣袖，乃爾好奇服。
嗜詩得雋永，徐味自當肉。
不知褒公貴，顧謂何郎俗。
窮通等夢幻，思慮自棖觸。
苦吟秪效尤，呼醆進蟻綠。